Title: ระเบียบกรมการขนส่งทางบก ว่าด้วยการดำเนินการเกี่ยวกับทะเบียนและภาษีรถตามกฎหมายว่าด้วยรถยนต์ (ฉบับที่ 18) พ.ศ. 2551

ระเบียบกรมการขนส่งทางบก

ระเบียบกรมการขนส่งทางบก
ว่าด้วยการดำเนินการเกี่ยวกับทะเบียนและภาษีรถ
ตามกฎหมายว่าด้วยรถยนต์
(ฉบับที่ ๑๘)
พ.ศ. ๒๕๕๑[๑]

ตามที่ได้มีระเบียบกรมการขนส่งทางบก
ว่าด้วยการดำเนินการเกี่ยวกับทะเบียนและภาษีรถ ตามกฎหมายว่าด้วยรถยนต์ พ.ศ. ๒๕๓๑
ลงวันที่ ๗ มิถุนายน ๒๕๓๑ ไว้แล้ว นั้น

เพื่อให้การดำเนินการทางทะเบียนของรถที่มีการเปลี่ยนชนิดเชื้อเพลิงเป็นไปด้วยความเรียบร้อย
กรมการขนส่งทางบกจึงวางระเบียบไว้ ดังต่อไปนี้

ข้อ ๑ 
ระเบียบนี้เรียกว่า ระเบียบกรมการขนส่งทางบก
ว่าด้วยการดำเนินการเกี่ยวกับทะเบียนและภาษีรถ ตามกฎหมายว่าด้วยรถยนต์ (ฉบับที่
๑๘) พ.ศ. ๒๕๕๑

ข้อ ๒ 
ระเบียบนี้ ให้ใช้บังคับตั้งแต่บัดนี้เป็นต้นไป

ข้อ ๓ 
ให้ยกเลิกความใน (๔) ของข้อ ๒๔ แห่งระเบียบกรมการขนส่งทางบก
ว่าด้วยการดำเนินการเกี่ยวกับทะเบียนและภาษีรถ ตามกฎหมายว่าด้วยรถยนต์ พ.ศ. ๒๕๓๑
และให้ใช้ข้อความต่อไปนี้แทน
(๔) กรณีเปลี่ยนแปลงรายการอื่น ๆ นอกจากการเปลี่ยนสีและเครื่องยนต์
ต้องมีหลักฐานการได้มาของชิ้นส่วนอุปกรณ์ตามรายการที่ขอเปลี่ยน เช่น
ใบเสร็จรับเงินค่าชิ้นส่วนอุปกรณ์นั้น เป็นต้น

ข้อ ๔ 
ให้เพิ่มความต่อไปนี้เป็นข้อ ๒๔ ทวิ ของระเบียบกรมการขนส่งทางบก ว่าด้วยการดำเนินการเกี่ยวกับทะเบียนและภาษีรถ
ตามกฎหมายว่าด้วยรถยนต์ พ.ศ. ๒๕๓๑
ข้อ ๒๔ ทวิ  กรณีเป็นการเปลี่ยนชนิดเชื้อเพลิงจากน้ำมันเป็นก๊าซหรือใช้ก๊าซร่วมหรือสลับน้ำมัน
ให้เจ้าของรถหรือผู้ครอบครองรถตามรายการจดทะเบียนรถ
ยื่นคำขอตามแบบพิมพ์ที่กรมการขนส่งทางบกกำหนด พร้อมด้วยหลักฐานประกอบคำขอ ได้แก่
(๑)
ใบคู่มือจดทะเบียนรถ (ถ้ามี)
(๒)
หนังสือรับรองการติดตั้งและหนังสือรับรองการตรวจและทดสอบการติดตั้งเครื่องอุปกรณ์และส่วนควบของรถที่ใช้ก๊าซเป็นเชื้อเพลิง
(๓)
ใบมอบอำนาจจากเจ้าของรถหรือผู้ครอบครองรถ พร้อมภาพถ่ายบัตรประจำตัวของผู้มอบอำนาจและผู้รับมอบอำนาจ
กรณีเจ้าของรถหรือผู้ครอบครองรถไม่มาติดต่อยื่นคำขอด้วยตนเอง
การยื่นขอดำเนินการเกี่ยวกับการแจ้งเปลี่ยนชนิดเชื้อเพลิงตามวรรคหนึ่ง
ให้เจ้าของรถหรือผู้ครอบครองรถยื่น ณ สำนักมาตรฐานงานทะเบียนและภาษีรถ
หรือสำนักงานขนส่งเขตพื้นที่ หรือสำนักงานขนส่งจังหวัด
หรือสำนักงานขนส่งจังหวัดสาขา ได้ทุกแห่งทั่วประเทศ
ยกเว้นการแจ้งเปลี่ยนชนิดเชื้อเพลิงสำหรับรถยนต์รับจ้างระหว่างจังหวัด (รย.๕)
รถยนต์รับจ้างบรรทุกคนโดยสารไม่เกิน ๗ คน (รย.๖) รถยนต์สี่ล้อเล็กรับจ้าง (รย.๗)
และรถยนต์รับจ้างสามล้อ (รย.๘)
ให้ยื่นขอดำเนินการได้เฉพาะที่หน่วยงานทะเบียนที่รถนั้นจดทะเบียนในเขตความรับผิดชอบเท่านั้น

ข้อ ๕ 
ให้เพิ่มความต่อไปนี้เป็นข้อ ๒๖ ทวิ ของระเบียบกรมการขนส่งทางบก
ว่าด้วยการดำเนินการเกี่ยวกับทะเบียนและภาษีรถ ตามกฎหมายว่าด้วยรถยนต์ พ.ศ. ๒๕๓๑
ข้อ ๒๖ ทวิ  เมื่อได้รับคำขอตามข้อ ๒๔ ทวิ
และตรวจสอบหลักฐานประกอบคำขอถูกต้องแล้วให้ดำเนินการ ดังนี้
(๑)
ตรวจสภาพรถ และบันทึกผลการตรวจสภาพลงในระบบคอมพิวเตอร์
(๒)
เจ้าหน้าที่ทะเบียนรถตรวจสอบหลักฐานประกอบคำขอและผลการผ่านการตรวจสภาพ เมื่อเห็นว่าถูกต้องแล้ว
ให้จัดเก็บค่าธรรมเนียมคำขอ
ค่าธรรมเนียมตรวจสภาพรถและค่าธรรมเนียมการขอแก้ไขเพิ่มเติมรายการในทะเบียนรถ
(๓)
บันทึกรายการเปลี่ยนชนิดเชื้อเพลิงในระบบคอมพิวเตอร์
แก้ไขรายการในทะเบียนรถและใบคู่มือจดทะเบียนรถ (ถ้ามี) เสนอนายทะเบียนลงนาม
(๔)
จ่ายใบคู่มือจดทะเบียนรถ (ถ้ามี)

ข้อ ๖ 
ให้รองอธิบดี (ฝ่ายปฏิบัติการ) กรมการขนส่งทางบก รักษาการตามระเบียบนี้

ประกาศ ณ วันที่ ๑๕
กรกฎาคม พ.ศ. ๒๕๕๑
ชัยรัตน์  สงวนชื่อ
รองอธิบดี
(ฝ่ายปฏิบัติการ) รักษาราชการแทน
อธิบดีกรมการขนส่งทางบก

ปริยานุช/ผู้จัดทำ
๑๘ มีนาคม ๒๕๕๒

โชติกานต์/ปรับปรุง
๒๘ ตุลาคม ๒๕๕๘

[๑] ราชกิจจานุเบกษา
เล่ม ๑๒๖/ตอนที่ ๒๖ ง/หน้า ๑/๑๒ มีนาคม ๒๕๕๒